ЕплIанэ къыдэкIыгъуэ
«Iуащхьэмахуэ» журналым мы гъэм и зи чэзу еплIанэ къыдэкIыгъуэр иджыблагъэ дунейм къытехьащ. КъыжыIапхъэщ, абы ихуа тхыгъэхэмрэ усэхэмрэ я нэхъы-бэр Къэбэрдей-Балъкъэрыр Урысейм зэрыгухьам, Налшык къалэм, КъБР-м и Къэралыгъуэм зэрытраухуар.
Журналым ихуащ Дзэмыхь Къасболэт Къэбэрдей-Балъкъэрыр езым фIэфIу Урысейм зэрыгухьэрэ илъэс 460-рэ зэрырикъум триухуа тхыдэр зи лъабжьэ «Гъуэгу зэхэгъэкIыпIэ» тхыгъэ гъэщIэгъуэныр. Абы зыубгъуауэ щызэпкърыхащ Къэбэрдейр Урысейм гухьэным щIэдзапIэ хуэхъуам, лъэпкъитIыр благъагъкIэ зэпыщIа зэрыхъуам кърикIуа Iуэхугъуэхэр. АдэкIэ фыкъыщеджэну Iэмал фиIэщ Мэлбахъуэ Елбэрд и «ЩумыгъэпщкIуам щылъыхъуэ» романым щыщ пычыгъуэм. ПащIэ Бэчмырзэрэ КIуащ БетIалрэ Москва къалэм, Къэбэрдейм траухуа усэхэм.
КIунтIыщ-ХьэпцIэ Аннэ и тхыгъэм фыщыхегъэгъуазэ хабзэм и хъумакIуэу лэжьа, майор, уэрэдус икIи уэрэджыIакIуэ ДыщэкI Залымхъан Къэбэрдейр Урысейм зэрыгухьэрэ илъэс 400 зэрырикъур Москва Iэтауэ щагъэлъэпIам ирихьэлIэу и Iэдакъэ къыщIэкIа «ЛэжьакIуэхэм я марш» уэрэдым и хъыбарымрэ къалащхьэм щрагъэкIуэкIа а гуфIэгъуэ зэхыхьэшхуэм ДыщэкIым и уэрэдыр зэрыщигъэзэщIамрэ.
«ЖьантIэ» Iыхьэр къызэIуех тхакIуэ Теунэ Хьэчим къызэралъхурэ илъэси 105-рэ зэрырикъум Елгъэр Кашиф триухуа «Зи къалэмыр зэи мыубзэщхъуа» тхыгъэм. Абы къыкIэлъокIуэ Теунэм и «Шэджэмокъуэ лъэпкъыр» романым щыщ пычыгъуэ. Апхуэдэу мы Iыхьэм фыкъыщеджэ тхакIуэ КIэрэф Мухьэмэд къызэралъхурэ илъэс 95-рэ зэрырикъум и щIыхькIэ Елгъэр Кашиф игъэхьэзыра «Лъэужь» тхыгъэм, КIэрэф Мухьэмэд и «Лъэужь е лIэужь» повестым щыщ пычыгъуэхэм. Тхыгъэ хьэлэмэтхэм къакIэлъокIуэ усакIуэ Брай Адэлбий къызэралъхурэ илъэс 80 зэрырикъум траухуахэр. Апхуэдэхэщ КхъуэIуфэ Хьэчим и «Щхьэгъубжэ нэху: усэмрэ псэмрэ зэщIэзыгъаблэ», Мэзыхьэ Борис и «УсакIуэфIт, ныбжьэгъу нэст» тхыгъэхэр, Брай Адэлбий и усэхэр.
«Публицистикэ» Iыхьэм ихуащ НэщIэпыджэ Замирэ и «Хамэ къэралхэм щыщ адыгэ цIыхубз цIэрыIуэхэр» тхыгъэр. «Iуащхьэмахуэм» и щIэджыкIакIуэхэр абы хегъэгъуазэ Тыркум и уэрэджыIакIуэ Ал- тан (Бэгъущэ) Гулджан, тхакIуэ цIэрыIуэ Къущхьэ Севим, адыгэ актрисэ цIэрыIуэ Шорэ Тюркан, Франджым и ЛIыхъужь Хьэгъундокъуэ Елмэсхъан, франджы литературэм и классик Шарлоттэ ХьэIишэт-Аиссе, къэфакIуэ Iэзэ, киномрэ театрымрэ я артисткэ Щамырзэ Моникэ сымэ я гъащIэмрэ я гуащIэмрэ.
«ЩIэблэ» Iыхьэм ихуащ ГъукIэ Маринэ и «СыщIалэу фигу сыкъренэж» рассказыр.
Журналым и зи чэзу къыдэкIыгъуэр зэхуещIыж Мыз Ахьмэд и псалъэзэблэдзымкIэ.
ТЕКIУЖЬ Заретэ.
